Venerdì 25 de marzo: in pö de tutto
Comedie, comediografi, atoî, gente de l’introtæra, poêxie, bici da montagna e ’n cantante i protagonisti de Liguria Ancheu, co-e paròlle che l’an fæta da padron. Emmo comensòu co-o scocozó (= gragnuola: sorta di pasta per minestra, composta di pezzetti, quasi tondi a mo’ di grandine – Casaccia), pasta da menestron, e co-o meicâdo (= cappello a cilindro). Pöi l’é sciortîo feua ’na paròlla e in mòddo de dî. A paròlla a l’é càigia ò càixa. Comme l’é stæto dito anche in trasmiscion, a veu dî cavìggia e a l’é registrâ into vocabolaio de l’Olivari (2006). O mòddo de dî o l’é sto chi: t’ê apeizo comme ’na cafetea, e no semmo ariêscii a scrovî cös’o veu dî; ’na scignoa a n’à sugerio che porieiva voei dî che un o l’é stòrto, visto che se s’apende ’na cafetea a l’aresta stòrta. Se gh’é quarchedun ch’o conosce o scignificato ch’o ne o fasse savei chi in sciô blog.
O Vixélla o l’à portòu in stâ (= staio), in vaso de legno che, inpio de castagne secche, o ne mezua 25 chilli, e o færo pe tagiâ o fen inta barca; da precizâ che a bàrca a l’é ’na gran quantitæ de fen coverto da ’n teito mòbile. O n’à aregordòu i çianexòtti (= abitanti di Ceranesi) e Prælezêa (= Pietralavezzara), fraçion de Canpomòn. O n’à fæto vedde in færo, ciamòu fugæn, che pasòu in sciâ prîa fugâ (= pietra focaia) o dava feugo a-a lésca (= esca) ch’a vegniva ricavâ da ’n fonzo. O l’à finio co-in dito in italian: se di mente vuoi star sano, da Vixella stai lontano.
O Mario, comm’o fa tutte e vòtte, o l’à tiòu feua doe paròlle in italian: ‘fusciacca’, che o Cazassa o registra comme çenta da carosê ò da mainæ, e ‘calamistro’ registròu da-o Cazassa comme færo da arisâ i cavélli. L’é sciortio pöi ’na paròlla ch’a l’é stæta comenta da ciù d’un: boêta. Ecco cös’o scrive o Cazassa.
Concluddo co-o proverbio zeneize dito da-o Silviòtto: marso sciuto e arvî bagnòu, biato chi l’à semenòu.
Alegri!
6 Commenti
-
Bungiurnu prufessù. Vei seia scia l’ha invitou i zeneixi a scrive in sce questu blog. Acettu l’invitu e me permettu de esprimme in mae pai in sciu ditu ” quelli de l’anca sciù”, argumentu de na trasmisciun passà. Pensu che u purieiva ese derivou dall’espresciun ” quelli c’han cà sciù”, intendendu chi sta in sci bricchi. A prupoxitu de vei seia, u Vexella u l’è in bellu persunaggiu, saieiva interessante veddilu ancun, e vedde atri antighi strumenti cuntadin.
Cumplimenti.
Scignuria.
-
E tanti auguri de bunna Pasqua!
-
Buonasera, Veddo che scia l’à scrito “paròlle”. O termine poule o l’è specifico da poceivia?
Me piaxe che scià deuvie o saluto ALEGRI. Ho sempre cercou de diffundilo perchè o treuvo maveggioso. Me ricordo na lalla che, con spirito zeneize, ao saluto à risponodeiva: alegri diotte, contenti mai.
Scia scuse a gramatica e alegri.
-
t’.ê apeizo comme na cafetea l’é in mòddo de dî ristreito a quarche localitæ, fòscia l’à
o mæximo scignificato de ” t’ê fêua comme ‘n pogiölo”
Caviggia ò caviggie én anche atressi de legno dûo,pe-o ciù de uso naotico, pe inghèugge cavi e çimme de manovra, ò pe fâ’n'inciongiâ, ciamamo caviggia ‘n tòcco
de bùscio cilindrico fæto a clessidra, pe tiâ o spago pe strenze i pacchi de giornali vegi
lij_Latn lij_Latn lij_Latn lij_Latn lij_Latn kea_Latn srd_Latn unk lij_Latn mlt_Latn lij_Latn unk vec_Latn unk lij_Latn lij_Latn ita_Latn unk lij_Latn lij_Latn lij_Latn lij_Latn